Ας μιλήσουμε λοιπόν για το Δημήτρη.

18 χρόνια πέρασαν από τον πρόωρο θάνατό του

Τον πρωτοσυνάντησα στην πρώτη πορεία για την επέτειο που Πολυτεχνείου. Φάγαμε το ξύλο μας κανονικά, τα δακρυγόνα μας κι ύστερα πήγαμε να πιούμε έναν καφέ..

Έρωτας με την πρώτη ματιά, που έμελλε να κρατήσει ως το τέλος.

Ο Δημήτρης ήταν γλυκός άνθρωπος, **τρυφερός, αυθεντικός, καλλιεργημένος, με ένα αστείρευτο χιούμορ και βέβαια πανέμορφος!**

Η ζωή του σαν παραμύθι με φόντο τη μεταπολεμική Ελλάδα. Γεννήθηκε το 1951 «εν φάτνη των αλόγων» στην κυριολεξία όμως.

Το σπίτι του παππού του δεν διέθετε ιδιαίτερο δωμάτιο για τη γέννα. Χώρισαν λοιπόν το στάβλο με σανίδες στα δυο κι έβαλαν μέσα ένα κρεβάτι. Εκεί μέσα γεννήθηκε ο Δημήτρης και παρέμεινε η οικογένεια εκεί για κάποιο διάστημα, **καθώς η μάνα του,** αποφάσισε να μην ξαναγυρίσει στο σπίτι του πεθερού της.

Μαύρη φτώχεια! Με τα 4 προβατάκια, που τους παραχώρησε ο παππούς του, πώς να ζήσουν; Ρίχτηκαν με τα μούτρα στη δουλειά. Ευτυχώς, μετά από λίγο δημιουργήθηκε ο «Υλοτομικός Συνεταιρισμός» κι ο πατέρας του έπιασε δουλειά εκεί, σκληρή δουλειά, στα βουνά, μακριά από την οικογένειά του, αλλά με καλό μεροκάματο.

Η μάνα του πάλευε μόνη. **Δουλευταρού και έξυπνη** βοηθούσε κι έτσι κατάφεραν να χτίσουν κι ένα δωματιάκι. Λίγο αργότερα έφεραν στον κόσμο τη Μαρία.

Ο Δημήτρης **ήταν έξυπνος, καλός μαθητής**, αγαπούσε το διάβασμα.

Το χωριό του Βλαχόφωνο. Ελληνικά έμαθε στο σχολείο, γι’ αυτό κι η ομιλία του δεν είχε ιδιωματισμούς

Τελείωσε Δημοτικό στη Βοβούσα και τη Μέση Εκπαίδευση στο Μέτσοβο. Έμενε σε ένα οικοτροφείο με άθλιες οι συνθήκες διαβίωσης.

**Περνάει**  **στη Νομική Αθήνας,** Φιλοξενείται στο Τοσίτσιο Ίδρυμα και σπουδάζει δουλεύοντας.

Έλα όμως που ανακαλύπτει τον κινηματογράφο! Τα βράδια δραπέτευε και πήγαινε «Ταινιοθήκη της Ελλάδας».

Αυτό του το… «αμάρτημα» το πλήρωσε με αποβολή **και βρέθηκε μόνος κι απροστάτευτος** στην άγνωστη πόλη.

Έκανε δουλειές του ποδαριού για να επιβιώσει, ώσπου δέχθηκε την πρόταση από το Δ/ντή της Ταινιοθήκης Θ. Αδαμόπουλο να δουλέψει, αλλά και να κατοικήσει εκεί, στο χώρο της Ταινιοθήκης.

Έτσι από το τελευταίο χωριό της Πίνδου, βρέθηκε στο Κολωνάκι.

Χαράς ευαγγέλια!

Στο χώρο αυτό έρχεται σ’ επαφή με όλα τα ιερά τέρατα του κινηματογράφου και των παραστατικών τεχνών, **αποκτά καλλιέργεια, βαθιές γνώσεις για την τέχνη του κινηματογράφου και μεγάλη εμπειρία στη διαχείριση** του πολιτιστικού αυτού οργανισμού.

Κι ενώ καταφέρνει να νοικιάσει ένα δικό του διαμερισματάκι και η ζωή του χαμογελάει, κατά τη διάρκεια των σπουδών του, ξαφνικά πεθαίνει ο πατέρας του, **αφήνοντάς τον** προστάτη της μάνας και της ανήλικης αδελφής του κι ένα αγροτικό δάνειο που έπρεπε ν’ αποπληρώσει.

**Νοιαζόταν για τη μάνα του κι αγαπούσε πολύ την αδελφή του.**.

Η μητέρα του, **στέλνει την αδελφή** του στην Αθήνα, για να συγκατοικήσουν και να τη βοηθήσει στα μαθήματα.

Προκειμένου να τα βγάλει πέρα, **αναζητά κι άλλες δουλειές.**

Κι όμως, ποτέ δεν θα τον άκουγες να παραπονιέται. Ήταν πάντα **χαμογελαστός κι ευχάριστος.**

**Σ’ αυτή τη φάση γνωριστήκαμε.** **Μέσα στον ενθουσιασμό της Μεταπολίτευσης, με τα μεγάλα όνειρα και τις ελπίδες, όπου όλα έμοιαζαν πιθανά. Κι εμείς νοιώθαμε παντοδύναμοι!**

Κοινωνικότατος και γοητευτικός έκανε γρήγορα στενούς δεσμούς με όλους τους φίλους μου και μ’ έβαλε αμέσως την παρέα του (7 αγόρια απ’ όλες τις τάσεις της Αριστεράς)…

Ξημεροβραδιαζόμασταν μαζί**. Ατέρμονες φιλοσοφικές και πολιτικές συζητήσεις, θεωρίες, επιχειρήματα αντεγκλήσεις, αλλά και συνεργασία κι εμπιστοσύνη κι αλληλοαποδοχή** κι και μεγάλη αγάπη! Συνήθως καταλήγαμε σε κάποιο κουτούκι να τραγουδάμε τ’ απαγορευμένα

Οργανώναμε διήμερες εκδρομές, στοιβαγμένοι όλοι μαζί στο μοναδικό αυτοκίνητο της παρέας.

**Με το Δημήτρη μοιραστήκαμε τις πιο απίθανες περιπέτειες**: **Σκαρφαλώσαμε** στις πιο ψηλές κορφές και κολυμπήσαμε στα πιο απάτητα ακρογιάλια.

Ονειρεμένα χρόνια!!!

**Στο τέλος των σπουδών του**, η θέση του στην Ταινιοθήκη αναβαθμίστηκε κι αποφάσισε να παραμείνει και να εργαστεί εκεί. Είχε γίνει πια το Στοιχειό της Ταινιοθήκης. Η δουλειά του τον ενθουσίαζε.

Μετά το γάμο μας μετακομίζουμε στην **Αγία Παρασκευή,** προκειμένου να χτίσουμε το σπίτι μας. Χειροποίητο στο μεγαλύτερο μέρος του, αφού ήμασταν ακόμα χαμηλόμισθοι.

**Στο μεταξύ φέρνουμε στον κόσμο τα δυο παιδιά μας**, το Θάνο και τη Δώρα.

Ο Δημήτρης λάτρευε τα παιδιά του. Τα κρυφοκαμάρωνε κι ας μην τους το ‘λεγε.

**Εκείνος ήταν** που τα ξυπνούσε το πρωί και τα έτρεχε σχολείο και στα εξωσχολικά τους.

**Ήταν δίπλα τους όχι μόνο στην καθημερινότητα**, αλλά και **στις διακοπές και στα κάμπινγκ που πηγαίναμε κάθε Καλοκαίρι όλοι μαζί, ακόμα κι όταν αυτά μεγάλωσαν**.

**Αλλά και στις παρέες τους εντάχθηκε**. Είχαν κάνει το σπίτι μας στέκι, καθώς ο Δημήτρης παιζογελούσε μαζί τους και τον… γούσταραν.

**Μαζί μου είχε απόλυτη συνεργασία**, σε όλα τα επίπεδα, από τις δουλειές του σπιτιού, τη φροντίδα των γονιών, ως τις εκδηλώσεις και τις πολιτικές παρεμβάσεις. **Συναποφασίζαμε.**

**Αμέσως μόλις βρεθήκαμε στην Αγία Παρασκευή,** διαπιστώσαμε, πως η γειτονιά μας ήταν πολύ **υποβαθμισμένη**. Τεράστια έλλειψη υποδομών και φυσικά ούτε λόγος για πολιτισμό.

Ασυμβίβαστα παιδιά της γενιάς του Πολυτεχνείου, με αγωνιστικότητα και όραμα, είχαμε μάθει πως για ένα καλύτερο μέλλον δεν έφτανε η φροντίδα της οικογένειας. Έπρεπε να παρέμβουμε στα κοινά.

Ριχτήκαμε λοιπόν μαζί σ’ έναν αγώνα αναβάθμισης της πόλης, ο **καθένας στον τομέα του**. Αιχμή του δόρατος **ο πολιτισμός, οι υποδομές και το πράσινο**.

Ο Δημήτρης **ήταν ο καλύτερός μου βοηθός, δίπλα μου** στις πολιτιστικές εκδηλώσεις που διοργάνωνα κι εγώ η πιο **έμπιστη σύμβουλός του και στο πλευρό του σε κάθε θέση ευθύνης που κατέκτησε.**

**Κάποιες φορές διαφωνούσαμε, επειδή ήταν και πνεύμα αντιλογίας.**

**Όταν π. χ. το 1985 προσκλήθηκα απ’ τον Ιόλα στο σπίτι του, γυρίζοντας ενθουσιασμένη από τον πλούτο των συλλογών και του εκμυστηρεύτηκα το όνειρό μου ν’ ανοίξουν στο κοινό, μου απάντησε: Είσαι τρελή!** Σιγά μη θελήσει ο Μεγιστάνας να το κάνει.

**Την επόμενη μέρα όμως, άλλαξε γνώμη. Μαζί καλέσαμε τον τότε Δήμαρχο** Λ. Χατζηανδρέου **και μαζί** διατυπώσαμε το αίτημα.

**Ο Δήμαρχος τότε ενήργησε άμεσα και κανόνισε να δρομολογηθεί το άνοιγμα των εκθεσιακών χώρων, υπό την εποπτεία του ΥΠΠΟ**.

Και αν δεν μεσολαβούσαν τότε τα εξευτελιστικά Δημοσιεύματα της Αυριανής, που αμαύρωσαν το όνομα του Ιόλα, και τον έκαναν να αποσύρει τη δωρεά**, θα είχε σήμερα η πόλη μας ένα από τα σημαντικότερα Μουσεία του κόσμου!**

**Όμως από την πρώτη αυτή συνάντηση του Ιόλα με το Δήμαρχο ο Παράδεισος κέρδισε την πλατεία Ιόλα**, η οποία κακώς ονομάστηκε Πλατεία Δημοκρατίας.

Η ενεργοποίηση του Δημήτρη συνεχίστηκε και μετά το θάνατο του Ιόλα.

**Το 1998** Όταν διαπιστώσαμε ότι ο χώρος καταληστεύεται και κανένας δεν αντιδρά, **μαζί** **διοργανώσαμε την πρώτη τιμητική εκδήλωση για τον Ιόλα.**

**Από την εκδήλωση αυτή προέκυψε η πρώτη επιτροπή, με στόχο την προστασία διατήρηση της πολιτιστικής φυσιογνωμίας του χώρου.**

**Μαζί με την Αρχοντούλα Καλογερά, τότε Αντιδήμαρχο κατάφεραν την ίδια χρονιά να χαρακτηριστεί το Μέγαρο διατηρητέο μνημείο και λίγο αργότερα με τη συμμετοχή και άλλων κατοίκων να κηρυχθεί ολόκληρος ο χώρος ως Κέντρο Πολιτιστικών Δραστηριοτήτων.**

**Αυτές οι δεσμεύσεις υπήρξαν η κορυφαία ασπίδα για τη διατήρησή του.**

**Κάπως έτσι φερόταν πάντα ο Δημήτρης παρ’ ότι στην αρχή αντιδρούσε, αμέσως μετά έπαιρνε τη σκυτάλη και έτρεχε το θέμα** πιο ένθερμα από μένα

Τέτοιος ήταν.

**Ένας καλός σύντροφος! Είχαμε μια κοινή πορεία αλληλοσυμπληρούμενη.**

Εντάχθηκε στο ΚΚΕ και αργότερα στον Συνασπισμό όπου θήτευσε ως μέλος της Πολιτικής Γραμματείας

Ως **Πρόεδρος Συλλόγου Γονέων του 5ου Δημοτικού** μαζί με την Τούλα Καλογερά και την Ε. Κατσουρίδου ξεκίνησαν έναν πολύχρονο αγώνα, για να **εξασφαλίσουν οικόπεδα για σχολεία**

**Ως πρόεδρος του Συνοικιακού Συμβουλίου του Παράδεισου πάλεψε για τη δημιουργία ελεύθερων χώρων και παιδότοπων.**

**Προώθησε την ασφαλτόστρωση και την αποπεράτωση του δικτύου αποχέτευσης στον Παράδεισο.**

**Ως Πρόεδρος του Πνευματικού Κέντρου** δ**ημιούργησε τη θεσμική, την υλικοτεχνική και την στελεχιακή υποδομή της ΔΗΠΕΑΠ.**

Αυτό που **θέλω να σας εκμυστηρευτώ** είναι, πως όταν αποφάσισε να βάλει υποψηφιότητα για Δημοτικός Σύμβουλος, προσπάθησα να τον αποτρέψω**.**

**Γνωρίζοντας την εντιμότητα και την υπερευαισθησία του, ανησυχούσα εάν θ’ αντέξει στην πίεση που επρόκειτο να του ασκηθεί.**

Εκείνος όμως πίστευε ότι δε **φτάνει να διαμαρτυρόμαστε μια ζωή** για τα κακώς κείμενα του Δήμου. Έπρεπε ν’ αναλάβουμε την ευθύνη και τα φτιάξουμε! Αν όχι εμείς, ποιοι;;;

Και είχε δίκιο.

**Μέσα σε 4 μόλις χρόνια** έκανε ένα τεράστιο έργο: Θεμελίωσε την πολιτιστική πολιτική του Δήμου, με αποτέλεσμα να φέρει την Αγ. Παρασκευή σε μια απ’ τις πρώτες Πανελλήνια θέσεις στον Πολιτισμό.

**Όταν του προτάθηκε η Προεδρία της Δημοτικής Πολιτιστικής επιχείρησης, τη δέχθηκε με 2 προϋποθέσεις:**

**Να μην έχει παρεμβάσεις στο έργο του από άσχετους με τον Πολιτισμό, ούτε ρουσφετολογικές προσλήψεις στον Οργανισμό.**

**Απ’ την πλευρά του δεσμεύτηκε ότι θα λειτουργούσε αυστηρά θεσμικά, κάνοντας τόσο τις προσλήψεις, όσο και τις αγορές υλικών αποκλειστικά με από Δημόσιους Διαγωνισμούς.**

Η συμφωνία τηρήθηκε.

**Ακολούθησε ένα πολύ δημιουργικό διάστημα.**

**Στελέχωσε τους τομείς της ευθύνης του με διπλωματούχους καλλιτέχνες και δοτικούς δασκάλους.**

**Ίδρυσε το Δημοτικό Ωδείο και φρόντισε για τη στελέχωση, τη στέγαση και τον εξοπλισμό του** από την εποχή που ήταν πρόεδρος του Πνευματικού Κέντρου.

**Στον τομέα των εικαστικών δημιούργησε κτιριακή υποδομή στο Εργαστήριο Τέχνης και το ενέταξε στο Δίκτυο Εργαστηρίων Τέχνης του ΥΠΠΟ, όπου μπήκαν ως πιλοτικά, εξασφαλίζοντας έτσι την τακτική τους επιχορήγηση και την επέκταση των διδακτικών τους αντικειμένων.**

**Διοργάνωσε τακτικές** **ξεναγήσεις σε Μουσεία για τους** **μαθητές** με την καθοδήγηση μουσειοπαιδαγωγών.

**Καλλιέργησε την ιδέα της καλλιτεχνικής παρέμβασης στους Δημόσιους χώρους, με αποτέλεσμα να κοσμηθεί η πόλη με έργα σημαντικών καλλιτεχνών.**

Στον τομέα του θεάτρου **ανέπτυξε και** **στήριξε την υπάρχουσα μικρή Θεατρική Ομάδα**

**Δημιούργησε το Θεατρικό Εργαστήριο** και εγκαινίασε το θεσμό **«Θέατρο στα σχολεία»,** τοποθετώντας επαγγελματίες ηθοποιούς να διδάξουν. .

Αντίστοιχα, **για τον κινηματογράφο** **υιοθέτησε και προώθησε το πρόγραμμα «Σινεμά στα σχολεία»**.

**Συνέλαβε την ιδέα της δημιουργίας Δημοτικού Κινηματογράφου, προχώρησε στην αγορά της κινηματογραφικής μηχανής προβολής σε συνεργασία με τον Ν. Κούνδουρο και βρήκε την αίθουσα**, η οποία δεν εγκρίθηκε παρά μόνο μετά την αποχώρησή του.

**Δημιούργησε και στήριξε την παιδική χορωδία και ορχήστρα του Δήμου καθώς και τη χορωδία και την ορχήστρα νέων.**

**Καθιέρωσε τον ετήσιο θεσμό του Φεστιβάλ χορωδιών.**

**Καθιέρωσε τον ετήσιο θεσμό βράβευσης των μαθητών που διακρίθηκαν στις Πανελλήνιες Εξετάσεις.**

**Εμπλούτισε με αξιόλογα έργα τη συλλογή χαρακτικών** του Δήμου.

**Κατασκεύασε εκθεσιακό χώρο και αίθουσα τελετών στο 9ο Δημοτικό Σχολείο**

**Εφάρμοσε κοινωνική πολιτική στον πολιτισμό** διατηρώντας χαμηλά δίδακτρα και παρέχοντας δωρεάν φοίτηση σε παιδιά με χαμηλά εισοδήματα.

Από τη θέση του **Δημοτικού Συμβούλου** **συνέχισε να παλεύει** για το Μέγαρο Ιόλα παρ’ όλο πρότασή του αυτή θεωρήθηκε τότε ουτοπική και χλευάστηκε.

Ο αγώνας του για την αναβάθμιση της πόλης **δεν περιορίστηκε μονάχα στα πολιτιστικά. Επεκτάθηκε και στην πράσινη προστασία της πόλης** από τα έργα της «Αττικής οδού».

Η επιτροπή για το Μέγαρο Ιόλα μετεξελίχθηκε στον πολυπληθέστερο και πιο δυναμικό Σύλλογο της Αγ. Παρασκευής, τον «Περιβαλλοντικό-Πολιτιστικό Σύλλογο Κοντόπευκου-Παράδεισου Πευκακίων».

Ως Πρόεδρος του Συλλόγου αυτού πάσκισε να φέρει την πόλη στα μέτρα του. **Να την κάνει πράσινη, ζωντανή, πολιτισμένη, φιλική και πέτυχε πολλά!**

**Σε κάθε θέση που θήτευσε, εργάστηκε σκληρά, με πείσμα και ενθουσιασμό**. Ουδέποτε απέκτησε **πάτρωνες.** Και παρά τις δελεαστικές προσφορές και πιέσεις που του ασκήθηκαν, **απέρριψε κάθε δωροδοκία.**

**Κοντραρίστηκε** πολλές φορές με την εξουσία, με τις Δημοτικές αρχές και με τα συμφέροντα και των παρατρεχάμενων, αλλά κατάφερε να βάλει φραγμό σε πολλά από τα αδηφάγα σχέδιά τους.

**Δυστυχώς όμως και οι δικές μου ανησυχίες αποδείχθηκαν βάσιμες**.

Από τη στιγμή που κατέλαβε Δημόσια θέση δέχθηκε **έναν ανελέητο, βρώμικο πόλεμο**.

Τα παλιά «τζάκια», **που είχαν πάντοτε το μεγαλύτερο μερίδιο στην τοπική εξουσία,** δεν άφηναν χώρο για διαφορετικές απόψεις, πολύ δε περισσότερο σε άτομα όπως ο Δημήτρης, τα οποία ξεπήδησαν από το πουθενά, χωρίς ισχυρούς προστάτες.

Δε φτάνει που ήταν Βλάχος, να καμαρώνει κιόλας για την καταγωγή του; Ασυγχώρητο!.

**Αντιμετωπίστηκε από το κατεστημένο της Αγίας Παρασκευής με καχυποψία, ως βόμβα στα θεμέλιά του.**

Οι αντίπαλοί του **μη βρίσκοντας ψεγάδια, διέδιδαν ανυπόστατες συκοφαντίες σε βάρος του.**

**Αργότερα τα βέλη στράφηκαν και εναντίον μου.**

Μ’ έπνιγε το δίκιο! Έστελνα εξώδικα.

**Ο Δημήτρης πάλι έδειχνε πιο ψύχραιμος.**

**-Άσ’ τους**. «Αυτοί δεν είναι ποιητές, το χώμα που πατούν να προσκυνούνε». Το έργο μας μετράει,. έλεγε. **Είχε μάθει, βλέπεις, να κρύβει καλά την πίκρα του.**

**Πολλοί καπηλεύονταν το έργο του για να ανέλθουν και εξακολουθούν δυστυχώς ακόμα.**

Η αλήθεια είναι πως ζήσαμε μια πολύ **τραυματική περίοδο**..

**Ο Δημήτρης έκανε έναν αγώνα άνισο και ψυχοφθόρο**. Εκείνος έχτιζε, οι άλλοι γκρέμιζαν.

**Η Δημοτική Πολιτιστική Επιχείρηση που είχε παραλάβει με έλλειμμα 12.000.000 δρχ. και την παρέδωσε με πλεόνασμα 8.000.000, στον πρώτο κιόλας χρόνο μετά από την αποχώρησή του βγήκε ελλειμματική. Μεγάλη απογοήτευση!**

Επιπλέον ως Υποδιευθυντής της στην Ταινιοθήκης ήταν επιβαρυμένος με αυξημένες υποχρεώσεις.

Τελευταία γυρνούσε στο σπίτι εξουθενωμένος. Παρόλο που διατηρούσε ακόμα το χιούμορ του προς τα έξω, εγώ τον έβλεπα να διολισθαίνει στην κατάθλιψη. Όλη αυτή η ματαίωση τον τσάκιζε.

**Ο αγώνας του είχε τύχει ανάξιας πληρωμής.**

Χαρακτηριστικά η τελευταία φράση που άκουσε σε ΔΣ ήταν:

**«Όποιος θέλει πράσινο, να φύγει, να πάει στο χωριό του»!**

Έφυγε από κοντά μας το 2005 σε ηλικία 54 ετών.

Αλλά, όπως λέει και το τραγούδι, «ό,τι υπήρξε μια φορά, δεν γίνεται να πάψει να ‘χει υπάρξει»!

**Ο Δημήτρης φεύγοντας, άφησε πίσω του μια πλούσια κληρονομιά: Ιδέες, πρακτικές και έργα που δικαιώνουν την πορεία του.**

H Λαΐδα, ένα χρόνο μετά το θάνατό του εγκαινιάστηκε και η Ταινιοθήκη εξελίσσεται σ’ έναν κορυφαίο Πολιτιστικό οργανισμό.

Όλες αυτές οι πολιτιστικές δραστηριότητες που δημιούργησε και ανέπτυξε στο Δήμο,. λειτουργούν ακόμα.

Το Μέγαρο Ιόλα, που οραματίστηκε, αγοράστηκε από το Δήμο και ξεκίνησε ήδη η συντήρησή του.

Η σπουδαιότερη κληρονομιά όμως που άφησε σε μένα είναι τα δυο μας τα παιδιά, που έγιναν καλύτερα από μας, **συνεχίζοντας να πορεύονται με την ίδια εντιμότητα και περηφάνια** όπως ο πατέρας τους.

Είναι κρίμα που δεν πρόλαβε να τα δει να ωριμάζουν, να εξελίσσονται σε καλούς ανθρώπους, τρυφερούς γονείς **και ν’ αναγνωρίζονται** στους τομείς που επέλεξαν.

Είναι κρίμα που δεν γνώρισε τους υπέροχους συντρόφους τους

**Πόσο μάλλον που δεν πρόλαβε να αγκαλιάσει** τις δυο γλυκύτατες εγγονούλες του και το μικρούλη Δημήτρη Διαμάντη Χατζή, που μπήκε πριν από ένα χρόνο στη ζωή μας, με απώτερο σκοπό να μας κάνει να ξεκαρδιζόμαστε στα γέλια.

Φαίνεται ότι εκτός από το όνομα, έχει πάρει και το χιούμορ του.

Οι άνθρωποι μόνον όταν τους ξεχνούν πεθαίνουν**.**

**Ο Δημήτρης σήμερα έχει αναβιώσει.**

Και είμαι σίγουρη πως, αυτή τη στιγμή, βρίσκεται κάπου εδώ, ανάμεσά μας, και μας κοιτάζει μ’ εκείνο το χαρακτηριστικό του μειδίαμα ..